Et meestetööd on naistetöödest nii selgelt lahus. Tead, see isegi meeldib mulle. Meie kultuuris ongi see asi nagu liiga segamini läinud. Enam ei saagi hästi aru, kes mees, kes naine. Mõtlen, et kui mehed töötavad kodust väljas ja naised kodus. Siis mis ikkagi on inimese jaoks olulisem. Kas kodu, või elatuseks tehtav töö. Või polegi seda ehk võimalik olulisuse järjekorda panna. Igaüks teeb lihtsalt seda milleks tal on paremad  eeldused.  Egiptlased ei tööta üksinda. Kui keegi aednik näiteks hekki pügab, seisab seal kõrval tingimata ka ülevaataja. Väravavalvuri kõrval istub ülevaataja. Poes on iga kassiiri kõrval keegi kes lihtsalt istub ja vaatab. Lisaks on seal üks mees kes tõstab asju kotti, üks kes kirjutab tšekke ja üks kes avab ust. Tööd jätkub kõigile. Mõtlen et tea kas selline ülevaatajate süsteem on ehk nii öelda rahvusliku mälu produkt. On ju Egiptus maa, kus juba siis kui muu maailm alles kivikirvestega vehkis, oli  olemas tugeva hierarhiaga tsivilisatsioon, kus kõrgemal astmel olev isik oli lausa vaieldamatu autoriteet. Kuni vaarao jumalaseisuseni välja.